Notum sit omnibus Matiscensis ecclesie filiis videlicet presentibus et futuris quod Ugo de Asirias qui longo tempore calumniatus est ipsis canonicis quosdam homines vel feminas loco servorum commanentibus in terris illorum, postea veniens in ecclesia Beati Vincentii cum Guigone filio suo, presentibus Wicardo de Minriaco et Maiolo de Vincellis cum multis aliis, dedit Domino et Sancto Vincentio pro anima sua et pro animabus predecessorum suorum, et pro tali conventu quod inter illos convenit, ipsos homines vel feminas cum infantibus illorum, scilicet Volvencum cum infantibus suis, Bernardum fratrem ejus cum infantibus suis, Beliardam uxorem Ricardi servi Sancti Vincentii cum infantibus suis. Istos supradictus dedit ipse Ugo cum Guigone filio ejus supradictis canonicis ut deinceps habeant et possideant illos, loco servorum ecclesiasticorum, sicut ipsi et predecessores eorum res ejus habuerunt vel calumniatis illis. Data Matiscone tertio kal. junii, per manum Rannulfi cancellarii, tempore regis Philippi. S. Ugonis qui fieri et firmare rogavit. S. Guigonis filii ejus.